Document ID: 32010D0761
Publication Date: 2010-12-07

Title and Content:
ROZHODNUTIE KOMISIE
zo 7. decembra 2010,
ktorým sa menia a dopĺňajú prílohy I a II k rozhodnutiu 2010/221/EÚ, pokiaľ ide o vnútroštátne opatrenia týkajúce sa jarnej virémie kaprov schválené Maďarskom a Spojeným kráľovstvom
[oznámené pod číslom K(2010) 8617]
(Text s významom pre EHP)
(2010/761/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Rady 2006/88/ES z 24. októbra 2006 o zdravotných požiadavkách na živočíchy a produkty akvakultúry a o prevencii a kontrole niektorých chorôb vodných živočíchov (1), a najmä na jej článok 43 ods. 2,
keďže:
(1)
Rozhodnutie Komisie 2010/221/EÚ z 15. apríla 2010, ktorým sa schvaľujú vnútroštátne opatrenia na obmedzenie vplyvu určitých chorôb živočíchov akvakultúry a voľne žijúcich vodných živočíchov v súlade s článkom 43 smernice Rady 2006/88/ES (2), umožňuje určitým členským štátom uplatňovať obmedzenia týkajúce sa uvádzania na trh takýchto živočíchov a dovozné obmedzenia pre zásielky takýchto živočíchov s cieľom predchádzať zavlečeniu určitých chorôb, vrátane jarnej virémie kaprov (ďalej len „SVC“), pod podmienkou, že členské štáty preukázali, že na ich území ani v určitých vymedzených oblastiach sa táto choroba nevyskytuje (ďalej len „oblasti bez výskytu choroby“) alebo zaviedli program eradikácie na jej odstránenie.
(2)
V prílohe I k rozhodnutiu 2010/221/EÚ sa uvádzajú oblasti bez výskytu chorôb a v prílohe II k uvedenému rozhodnutiu sa uvádzajú oblasti, v ktorých sú zavedené programy eradikácie.
(3)
V prílohe II k rozhodnutiu 2010/221/EÚ sa Veľká Británia v súčasnosti uvádza ako oblasť Spojeného kráľovstva so schváleným programom eradikácie SVC. Tento členský štát teraz predložil informácie, na základe ktorých preukázal, že pokiaľ ide o SVC, jeho program eradikácie bol úspešne dokončený a Veľká Británia by sa mala považovať za oblasť bez výskytu SVC a nemala by byť uvedená v prílohe II, ale v prílohe I k danému rozhodnutiu.
(4)
Maďarsko predložilo Komisii žiadosti o schválenie vnútroštátnych opatrení v súvislosti s SVC. Počas predchádzajúcich dvoch rokov takisto vykonávalo cielený dozor nad SVC, na základe ktorého sa preukázalo, že celé jeho územie je bez výskytu SVC. Maďarsko by sa preto malo uvádzať v prílohe I k rozhodnutiu 2010/221/EÚ ako oblasť bez výskytu SVC.
(5)
Prílohy I a II k rozhodnutiu 2010/221/EÚ by sa preto mali zodpovedajúcim spôsobom zmeniť a doplniť.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Prílohy I a II k rozhodnutiu 2010/221/EÚ sa nahrádzajú textom v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 7. decembra 2010

Classification:
Level 1 Topics: 100149
100147
100156
Level 2 Topics: 100252
100193
100215
100250
100196
Level 3 Topics: 13
2479
2320
614
3544
5877
All Topics: 1309
1596
1755
1854
2081
2320
2435